CELEX: 32016D0590
Language: hr
Date: 2016-04-11 00:00:00
Title: Odluka Vijeća (EU) 2016/590 od 11. travnja 2016. o potpisivanju, u ime Europske unije, Pariškog sporazuma donesenog u sklopu Okvirne konvencije Ujedinjenih naroda o klimatskim promjenama

19.4.2016   
            
            
               HR
            
            
               Službeni list Europske unije
            
            
               L 103/1
            
         ODLUKA VIJEĆA (EU) 2016/590
   od 11. travnja 2016.
   o potpisivanju, u ime Europske unije, Pariškog sporazuma donesenog u sklopu Okvirne konvencije Ujedinjenih naroda o klimatskim promjenama
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 192. stavak 1., u vezi s člankom 218. stavkom 5.,
   uzimajući u obzir prijedlog Europske komisije,
   budući da:
   
               (1)
            
            
               Na 21. konferenciji stranaka Okvirne konvencije Ujedinjenih naroda o klimatskim promjenama (konferencija COP 21), koja je održana u Parizu od 30. studenoga do 12. prosinca 2015., donesen je tekst sporazuma o jačanju odgovora, na globalnoj razini, na opasnost od klimatskih promjena. Pariški sporazum stupit će na snagu tridesetog dana od dana na koji najmanje 55 stranaka Konvencije, koje ukupno odgovaraju za najmanje 55 % procijenjenih ukupnih emisija stakleničkih plinova, polože svoje instrumente ratifikacije, prihvata, odobrenja ili pristupa. Stranke Konvencije uključuju Uniju i njezine države članice.
            
         
               (2)
            
            
               Sporazumom se, među ostalim, utvrđuje dugoročni cilj u skladu s nastojanjima da se porast globalne temperature ograniči na znatno manje od 2 °C iznad predindustrijske razine te da ga se nastoji zadržati na 1,5 °C iznad predindustrijske razine. Kako bi postigle taj cilj, stranke će pripremati, priopćavati i održavati uzastopne i na nacionalnoj razini određene doprinose.
            
         
               (3)
            
            
               Unija i njezine države članice priopćile su 6. ožujka 2015. svoj predviđeni i na nacionalnoj razini određen doprinos, u kojem se navodi predanost postizanju obvezujućeg cilja domaćeg smanjenja emisija stakleničkih plinova za najmanje 40 % do 2030. u odnosu na 1990., kako je navedeno u zaključcima Europskog vijeća od 23. listopada 2014. o okviru klimatske i energetske politike za 2030.
            
         
               (4)
            
            
               Sporazum je otvoren za potpisivanje u sjedištu Ujedinjenih naroda u New Yorku od 22. travnja 2016. do 21. travnja 2017.
            
         
               (5)
            
            
               Sporazum je u skladu s ciljevima Unije u pogledu okoliša iz članka 191. Ugovora, odnosno očuvanjem, zaštitom i poboljšanjem kvalitete okoliša; zaštitom ljudskog zdravlja; te promicanjem mjera na međunarodnoj razini za rješavanje regionalnih, odnosno svjetskih problema okoliša, a osobito borbom protiv klimatskih promjena.
            
         
               (6)
            
            
               U Uniji postoji zakonodavstvo za provedbu nekih od tih ciljeva. Dio postojećeg zakonodavstva Unije trebat će preispitati radi provedbe određenih odredaba Sporazuma.
            
         
               (7)
            
            
               Stoga bi Sporazum trebalo potpisati u ime Unije, podložno njegovu kasnijem sklapanju,
            
         DONIJELO JE OVU ODLUKU:
   Članak 1.
   Odobrava se potpisivanje, u ime Unije, Pariškog sporazuma u sklopu Okvirne konvencije Ujedinjenih naroda o klimatskim promjenama (1).
   Potpisivanje se odvija u New Yorku 22. travnja 2016. ili u najkraćem mogućem roku nakon toga.
   Članak 2.
   Predsjednika Vijeća ovlašćuje se da odredi jednu ili više osoba ovlaštenih za potpisivanje Sporazuma u ime Unije.
   Članak 3.
   Ova Odluka stupa na snagu na dan donošenja.
   
      Sastavljeno u Luxembourgu 11. travnja 2016.
      
         
            Za Vijeće
         
         
            Predsjednik
         
         M.H.P. VAN DAM
      
   
   
      (1)  Tekst Sporazuma objavit će se zajedno s Odlukom o njegovu sklapanju.